nl nl id nl nl nl nl fi nl af nl en nb nl en af en pt nl nl en af hbs_lat af nl nl af nl en nb en en en en af en nl pl fr nl af af af en af sv en nl en en af af af af af en en en en en en en en en en en
Hoekoms en waaroms - www.elfiedp.com
Elfie se wel en wee
Hierdie tyd van die jaar is vir my pikswart, dis wanneer die swart hond sy lêplek in my kop kom kry, wanneer die hoekoms en waaroms geil in die blom staan en wanneer die antwoorde op vrae al minder en minder raak. Dis my tyd van huil in die stort, huil as dit reën, huil oor ‘n dier wat seerkry, huil op pad werk toe, huil op pad huis toe, huil as mense mooi met my praat, as mense op my skel en skreeu, oor mense wat swaarkry, oor ‘n rekonsiliasie wat nie wil balanseer nie, sommer oor alles.  Dis nie altyd trane wat oor my wange loop nie, maar om binnetoe te huil is nog seerder.  Dit voel of jou binneste uitmekaar wil ruk, klanklose gille uit jou mond kom, geluidlose dawerende hamerhou jou brein uitmekaar slaan en ‘n klip wat jou hart vasdruk en jou longe toedruk.
Hoekom?  Waarom?  Dis tog die natuurlike pad wat elke lewende wese loop – gebore word en doodgaan, maar waarom bly dit so seer?  Pa met wie ek nog Sondagmiddag gepraat het, wat toe nog gespot het dat hy soos ‘n skaap met ‘n bosluis tussen sy tone voel, maar dat hy Maandag dokter toe gaan vir toetse en dat ons nie bekommerd moet wees nie.  En Maandag, 12 Junie 1989 tref 3 hartaanvalle hom en is hy net weg, sonder ‘n laaste totsiens.  Op daardie stadium wat ek hom so nodig gehad het in my lewe – ‘n huwelik wat vir alle praktiese doeleindes op die rotse was, twee kleuterseuns wat emosioneel en finansieel van my afhanklik was, bekommernisse waarop net hy antwoorde gehad het. Hoekom, hoekom, hoekom? Hy was maar net 69 jaar oud.
En toe kom Maandag 16 Junie 2014!  Dis ‘n luilekker vakansiedag, ek doen allerhande dingetjies by die huis waarvoor ek nie altyd tyd het nie, en die hoogtepunt van die dag is soos altyd wanneer Lihan uit North Dakota bel.  Hy vertel opgewonde dat hy vir die Bismarck Wolves se Football Team gekies is en dat hulle eerste wedstryd daardie Saterdag is.  So tussendeur babbel hy oor die werk, vertel van alles wat hulle doen, van sy kollega met wie hy goed oor die weg kom, wat hulle alles aanvang, van die voorman wat ‘n regte knol is en sy werkgewer wat stillerig maar eintlik baie goed vir hom is.  Ek probeer later om ons gesprek kort te knip want so ‘n oproep kos maar duur maar hy babbel voort tot hulle op die plaas waar hulle werk stilhou.
Dinsdag 17 Junie 2014 is ek soos gewoonlik vroeg by die werk.  Net toe ek die kelder se voordeur oopsluit, lui my selfoon van ‘n vreemde nommer af.  Ek antwoord nie maklik vreemde nommers nie want dit gewoonlik een of ander smous, maar iets dryf my om te antwoord.  Daardie dag tuimel my hele bestaan uit sy wentelbaan uit, en auto pilot neem oor.  Maar die hoekoms en waaroms word net meer en ek het na 3 jaar nog steeds nie antwoorde nie.  Hoekom ‘n jongmens wie se lewe nog voor hom gelê het, hoekom as gevolg van iemand ander se nalatigheid wat weier om dit te erken, hoekom daar in die vreemde, hoekom, hoekom, hoekom?
So baie vrae en so min antwoorde.  Verskoon as ek kortaf en teruggetrokke is, as dit lyk of ek afwesig is en nie omgee nie, as ek geïrriteerd is en net sekere mense in my persoonlike spasie toelaat, as ek jou onnodig afjak en nie lus het vir gesels nie, wees net lief vir my in hierdie dae.  Dis nie jy nie, dis ek.
"SimpleSite is the easiest way to get your own website. Changing design and adding content is a breeze, I love it!"
Try SimpleSite for free
Start your free trial now!